IZVEŠTAJ ŽIRIJA ZA DODELU NAGRADE ZLATNA PALETA 2021.

Nakon uvida u izložbe i kataloge izložbi koje su realizovane u okviru programa ULUS-a tokom 2021. godine, žiri u sastavu: **Biljana Jotić**, istoričarka umetnosti, **Saša Pančić**, umetnik, **Milica Crnobrnja Vukadinović**, umetnica, **Vesna Milosavljević**, novinarka (SEEcult) i **Dragan Protić Prota**, član grupe Škart, doneo je jednoglasnu odluku da se nagrada Zlatna paleta 2021. dodeli umetnici **Jeleni Ilić**za radove koje je izložila na izložbi Slikarske sekcije ULUS-a "Pogled u neočekivano" (PISMO ZA D.) i na Jesenjoj izložbi "Vanredno stanje" (SVESKA 7A „ČOVEK BOLA I RADOSTI” GILGAMEŠ). Jelena Ilić radi na svojim umetničkim sveskama više od četiri godine, svakodnevno. One predstavljaju vizuelni dnevnik umetnice. Njene sveske su izvedene kroz tehniku tuša i akvarela i tako ispunjene postaju svojevrsni živi predmeti nesvakidašnje poetike, emocija i jezika umetnice.  
Žiri je pohvalio i radove umetnika **Bojana Radojčića** (GENETIČKI INŽENJERING i NOĆNA STRAŽA) i **Zorana Tairovića** (slike iz ciklusa VELIKA ARKANA) koji su bili izloženi na Jesenjoj izložbi "Vanredno stanje" i izložbi "Antinomije autonomije". Radovi Bojana Radojčića tematizuju krucijalna pitanja srpskog društva kroz nesvakidašnje rešenu mozaičku monumentalnu sliku sastavljenu od crteža, dok slike Zorana Tairovića analiziraju likovne procese od napuljske renesansne škole i njenog osnivača Antonia da Solario lo Zingara, kroz komparativni aranžman savremene slikarske geste.

Specijalnu pohvalu od strane žirija dobio je rad **Igora Zenzerovića** i **Nataše Milojević** (STUDIJA JEDNOG ZAGRLJAJA), performans dugog trajanja u javnom prostoru, koji je izveden u Knez Mihailovoj ulici i koji je privukao pažnju najšire javnosti. Njihov performans je jednostavna reakcija na brojna i slojevita pitanja današnjice. Trajanje performansa nosi u sebi i priustvo trpnje ali i izdržljivosti, baš kao i pitanje umetnosti. Pored toga, taj zagrljaj nosi i poruku o drugom, drugosti, različitim oblicima spajanja, a ne razdvajanja, rekli su članovi i članice žirija.